P6_TA(2007)0019

Насърчаване на здравословното хранене и физическата активност

Резолюция на Европейския парламент относно "Насърчаване на здравословното хранене и физическата активност: Европейско измерение за превенцията на наднорменото тегло, затлъстяването и хроничните заболявания" (2006/2231(INI))

Европейският парламент,

- като взе предвид Зелената книга на Комисията (COM(2005)0637),

- като взе предвид Глобалната стратегия по отношение на храненето, физическата активност и здравето, приета от 57-ата Световна здравна асамблея на 22 май 2004 г.,

- като взе предвид Резолюция на Съвета от 14 декември 2000 г. относно здравето и храненето [1],

- като взе предвид заключенията на Съвета по заетост, социална политика, здравеопазване и защита на потребителите от 3 юни 2005 г. относно затлъстяването, храненето и физическата активност,

- като взе предвид неофициалното заседание на министрите на спорта на ЕС, състояло се на 19— 20 септември 2005 г., по време на което британското председателство предложи създаването на работна група за спорт и здраве,

- като взе предвид призивът на учените на 10-тия Международен конгрес по проблемите на затлъстяването (ICO 2006), който се проведе в Сидни от 3 до 8 септември 2006 г.,

- като взе предвид заключенията от Експертната конференция на високо равнище на финландското председателство, озаглавена "Здраве във всички политики", състояла се в Куопио на 20— 21 септември 2006 г.,

- като взе предвид член 45 от своя правилник,

- като взе предвид доклада на комисията по околната среда, здравеопазването и безопасността на храните и становището на комисията по правата на жените и равенството между половете (A6-0450/2006),

A. като има предвид, че броят на хората, страдащи от затлъстяване в рамките на Европейския съюз, впечатляващо е нараснал през последните 30 години; като има предвид, че процентът на нарастване на това явление е същият, както в САЩ в началото на 90-те години и като има предвид, че почти 27 % от мъжете и 38 % от жените в Европа се разглеждат в наши дни като хора с наднормено тегло или със затлъстяване;

Б. като има предвид, че преобладаващото затлъстяване, особено при децата, не се ограничава до ЕС и другите богати страни, а нараства драматично в няколко развиващи се страни;

В. като има предвид, че затлъстяването също така засяга над пет милиона деца в ЕС 27 и като има предвид, че темпът на нарастване е тревожен, с близо 300000 нови случаи годишно;

Г. като има предвид, че проучванията показаха, че хората с увреждания са изложени на по-голям риск от затлъстяване, причинено от редица фактори, включително патолого-физиологични мутации на енергийния метаболизъм и телосложението, мускулна атрофия и липса на физическа активност;

Д. като има предвид, че енергийният прием сред широки групи от населението е стабилен от 50-те години насам; като има предвид, че промените в стила на живот, обаче, доведоха до намаляване както на физическата активност, така и на физическата работа и по този начин намаля необходимостта от енергия, което предизвиква дисбаланс между енергийните потребности и енергийните доставки;

Е. като има предвид, че редица проекти и проучвания потвърдиха, че началото на затлъстяването се характеризира с ранни несъответствия, свързани със социално-икономическата среда и че състоянието е по-често срещано при семействата с ниски доходи и ниско ниво на образованост;

Ж. като има предвид, че при създаването на план за действие на ЕС за насърчаване на здравословния начин на живот следва да се отдаде дължимото на различните хранителни навици и модели на консумиране, съществуващи в държавите-членки;

З. като има предвид, че докладът на Световната здравна организация (СЗО) за 2005 г. относно здравето в Европа демонстрира, че голям брой смъртни случаи и болести са причинени от седем основни рискови фактора, шест от които (хипертензия, холестерол, прекомерен индекс на телесната маса, недостатъчна консумация на плодове и зеленчуци, липса на физическа активност и прекомерна консумация на алкохол) са свързани с храненето и физическите упражнения, и като има предвид, че на тези определящи здравето фактори трябва да бъде отдаван еднакъв приоритет, с оглед предотвратяването на съществен брой смъртни случаи и болести;

И. като има предвид, че за здравословно хранене трябва да се счита хранене с определени количествени и качествени характеристики като енергийното съдържание, което трябва да е в съответствие с индивидуалните потребности и винаги в съответствие с диетичните принципи;

Й. като има предвид, че, въпреки че по силата на правомощията, предоставени му от Договорите, ЕС играе съществена роля в областта на защитата на потребителите посредством насърчаване на здравословното хранене и консумирането на плодове и зеленчуци, мерките на Общността за насърчаване на спорта и физическата активност трябва по необходимост да допълнят мерките, предприети от държавите-членки, техните региони и градове;

К. като има предвид социално-икономическото въздействие на заболяванията, свързани с проблемите на наднорменото тегло (които вече начисляват между 4 и 7% от общите разходи за здравеопазване на държавите-членки); като има предвид, че общият размер на разходите, свързани със затлъстяването (като се има предвид повишената склонност към безработица, прекратяване на трудова дейност и инвалидност) не са били обект на точна научна оценка;

Л. като има предвид, че повечето от държавите-членки въведоха политики, предназначени да се борят с проблемите на затлъстяването и да повишат здравното равнище на техните населения, като някои правителства въведоха забрани, а други предпочетоха стимули;

М. като има предвид, че определени държави-членки, например, решиха да регламентират, или дори да забранят, наличието на автомати за продажба на храни и напитки в училищата поради ограничения набор от предлагани продукти и слабото зареждане с напитки с ниско съдържание на захар, плодове и зеленчуци, както и "диетични" продукти;

Н. като има предвид, че разглежда с интерес, в тяхната начална фаза, доброволните начинания, предприети наскоро, от една страна, от европейските производители на безалкохолни напитки в посока ограничаване на продажбата на този вид напитки на деца под 12 години, като същевременно предоставят достъп до по-разнообразни напитки в училищата, и от друга страна, от двама "гиганти" от сектора за бързо хранене, които отпечатват символи относно питателността върху опаковките на хамбургери и на хартиените пликове, в които се продава чипс;

О. приветства различните инициативи, целящи насърчаването на здравословното хранене, които много европейски търговци на дребно изпробват, включително развитие на разнообразни здравословни продукти, обстойно и лесно за разбиране етикетиране на информация за храненето и партньорство с правителства, училища и неправителствени организации, с цел да се подобри осведомеността относно ползите от здравословното хранене и редовните физически упражнения;

П. като има предвид, че разглежданата Зелена книга е част от общата инициатива на ЕС, предназначена да се бори с факторите, които са най-вредни за здравето (включително лошите хранителни навици и липсата на физическа активност) и които, заедно с пушенето и прекомерната консумация на алкохол, са в основата на сърдечносъдовите заболявания (които са първопричина за смъртността сред мъжете и жените в Европейския съюз), определени видове рак, респираторни заболявания, остеопороза и диабет тип 2, които увеличават нуждите на националните системи за здравеопазване;

Р. като има предвид, че резултатът от общественото допитване при създаването на Зелената книга, представен от Комисията на 11 септември 2006 г., предизвиква призив за действие от страна на ЕС, което да включва различни общностни политики и отделя специално внимание на децата и младите хора;

С. като има предвид активната роля, която Общността е призована да изиграе (във връзка със съвместните политики или като допълнение на дейностите, осъществявани от 27 държави-членки) по отношение на кампаниите, които да информират потребителите и да заострят вниманието им във връзка с проблема със затлъстяването, да възстановят консумирането на плодове и зеленчуци в рамките на Общата селскостопанска политика (ОСП), да финансират изследвания, образователни и спортни проекти и да приемат ново или ревизирано законодателство, което да има истинско въздействие върху здравословното хранене на европейците;

Затлъстяването: политически приоритет?

1. Приветства поетия от Комисията ангажимент по отношение на здравословното хранене (в количествени и качествени измерения) и физическата активност, както и борбата срещу затлъстяването и основните заболявания, свързани с храненето; призовава отсега нататък това да бъде разглеждано като политически приоритет на Европейския съюз и неговите държави-членки;

2. Признава, че затлъстяването е резултат от много фактори и като такова изисква цялостен подход, включващ множество различни области на политики;

3. Горчиво съжалява, че въпреки действията, предприети от редица държави-членки, затлъстяването засяга постоянно нарастващ дял от населението и ако тази тенденция продължи, последиците по отношение на общественото здраве, които могат да бъдат предотвратени посредством подходящи мерки, ще станат неизброими;

4. Съветва всички държави-членки официално да признаят затлъстяването като хронично заболяване, с цел предпазване на затлъстелите хора от обидно отношение и всякакъв вид дискриминация; както и съветва държавите-членки да гарантират, че тези хора имат достъп до подходящо лечение в рамките на техните национални системи за здравеопазване;

5. Приветства приемането на Европейската министерска конференцияна СЗО, която се състоя в Истанбул от 15 до 17 ноември 2006 г., на Харта за противодействие на затлъстяването, подчертава създаването на амбициозна рамка за действие, с цел поставяне на епидемията под контрол и призовава Комисията и държавите-членки да създадат график за изпълнение и отдаване на приоритет на интервенциите в тази рамка;

6. Подкрепя безрезервно стартирането през март 2005 г. на Платформа за действие на ЕС относно храненето, физическата активност и здравето ("Платформата") и приветства метода, приет от Генерална дирекция "Здравеопазване и защита на потребителите": постоянен диалог с различните промишлени сектори, органите на държавите-членки и неправителствените организации;

7. Приветства вече предложеното доброволно ангажиране от страна на участниците в Платформата; подчертава нуждата от гарантиране, че ангажиментите, поети по отношение на Платформата, са ефективно контролирани и призовава Комисията да създаде ясни критерии за оценка; отбелязва, че достоверната оценка е от основно значение, за да се гарантира, че напредъкът може да бъде измерен в достатъчна степен и да се даде възможност за по-нататъшни действия на ЕС или за разглеждане на законодателни предложения, когато това е необходимо; призовава Комисията ежегодно да докладва на Европейския парламент относно постигнатото от Платформата;

8. Призовава Комисията да направи оценки на въздействието на съответните предложения относно политиките, да определи тяхното въздействие върху общественото здраве, затлъстяването и целите на храненето; препоръчва тази "проверка: здраве или затлъстяване" да бъде включена по-специално в ОСП, изследователските програми, енергийната политика, рекламата и политиката по отношение на храните;

9. Отбелязва, че макар че голям брой участници понастоящем са заети с Платформата, те са склонни да се концентрират върху едната част от проблема със затлъстяването — "приемът на енергия"; затова призовава участниците, свързани с другата страна на проблема — "изразходването на енергия" — като производителите на компютърни игри, спортните асоциации и разпространителите на радио и телевизионни програми, да се ангажират повече в дебата и да обмислят поемането на подобни ангажименти;

10. Разглежда като стъпка в правилната посока преобладаващата в момента, в различни сектори на европейската хранително-вкусова промишленост, тенденция за практически действия, имащи за цел да насочат отново вниманието върху пускането на пазара на продукти за деца и въвеждането на етикетиране за питателността върху напитките и хранителните продукти за деца;

11. Насърчава държавите-членки да намерят разходно ефективни възможности за осъществяване на партньорство между техните здравни служби и промишлеността по начин, по който се подобрява разбира- нето и контролът на пациента върху неговото хранене и същевременно се облекчава икономическата тежест от затлъстяването; счита, че трябва да се обърне специално внимание на схемите, насочени към нуждите на хора от общности в неравностойно социално и икономическо положение;

12. Очаква практическите мерки да бъдат представени в най-близко бъдеще от Комисията в Бяла книга, с оглед не по-късно от 2015 г. да се регистрира намаляване на броя на хората с наднормено тегло и със затлъстяване;

Информиране на потребителите още от детските години

13. Счита, че всяка политика, имаща за цел да предотврати и контролира затлъстяването, следва да обхваща целия живот на хората — от утробния период до старостта; също така счита, че особено внимание следва да се отдели на детството — този етап в живота, през който се възприемат много хранителни навици;

14. Насърчава държавите-членки да признаят факта, че образоването относно храненето и здравето, започващо от много ранна възраст, е съществено за предотвратяване на наднорменото тегло и затлъстяването;

15. Подчертава опасността от прекомерно усърдие по отношение на кампанията за борба със затлъстява- нето и счита, че следва да се дадат примери за това кое е правилно за децата и юношите, които са податливи на влиянието на околните, за да се избегне увеличаване при други хранителни нарушения като анорексия, невроза и булимия;

16. Счита, че здравните специалисти играят важна роля за популяризирането на ползите за здравето от добре балансирана диета и редовни физически занимания и за откриването на всеки риск, особено при хора с излишък от коремни тлъстини, за които съществува по-голям риск от развитие на диабет тип 2, сърдечносъдово заболяване и други медицински състояния; приканва държавите-членки да насърчат професията на диетолога посредством взаимно признаване на професионалните квалификации и определяне на условията за достъп до тази професия, както и осигуряване на научно професионално обучение;

17. Изтъква, че училището е мястото, където децата прекарват по-голяма част от времето си, и че следователно училищната среда, особено училищните столови, трябва да насърчават децата към развитие на вкусовете им, като им осигурят основни готварски умения и познания за храната и като насърчават редовните физически занимания и здравословния начин на живот, особено с цел оказване на противодействие на намаляващото време, предназначено за физическо възпитание в училищата в ЕС; поради това призовава Комисията да развие механизми за насърчаване на най-добрите практики в училищата, които отчитат най-ефективните инициативи за изграждане на навици на децата относно здравословното хранене и за осигуряване на качествени храни въз основа на високи хранителни стандарти;

18. Осъжда практиката на правителствата на държави-членки, които продават училищни игрища за целите на застрояване;

19. Призовава държавите-членки да осигурят достатъчно финансови средства за снабдяване на училищата с храни, за да им дадат възможност да предлагат прясно приготвени ястия, за предпочитане от органични или местни селскостопански продукти, и да насърчават здравословни хранителни навици от ранна възраст;

20. Счита, че държавите-членки следва да бъдат насърчавани да гарантират наличието на достатъчно съоръжения за спортове и физически занимания за децата в училище; насърчава държавите-членки и техните местни власти да обърнат внимание на популяризирането на здравословен и активен начин на живот, когато планират месторазположението на училища, за да ги доближат до общностите, които обслужват, като по този начин дадат възможност на децата да вървят или карат велосипед до училище, вместо да седят в автомобил или в автобус;

21. Призовава производителите на безалкохолни напитки в ЕС да изпълнят незабавно ангажиментите, установени от тях на 20 декември 2005 г. в Кодекса им с практически правила, в частност ангажимента за ограничаване на търговските дейности в основните училища;

22. Счита, че наличието (там, където е позволено) на автомати за продажба на храни и напитки в средните училища следва да бъде съобразено с правилата за здравословно хранене;

23. Осъжда честотата и интензивността на телевизионни кампании, целящи да рекламират и популяризират хранителни продукти, предназначени изключително за деца, и подчертава, че такива търговски практики не насърчават здравословни хранителни навици и следователно трябва да се управляват на равнище на ЕС посредством преразглеждане на Директивата "Телевизия без граници" [2]; освен това подчертава, че съществуват ясни доказателства, че телевизионните реклами въздействат върху краткосрочни хранителни навици на деца на възраст между 2 и 11 години, но същевременно счита, че индивидуалната отговорност на родителите играе важна роля, тъй като окончателното решение за покупка се взема от тях; въпреки това, отбелязва, че проучвания показват, че голяма част от родителите искат ясни ограничения относно популяризирането сред деца на нездравословни храни;

24. Призовава Комисията да установи, в рамките на Платформата, доброволни ангажименти или ангажименти за осъществяване на самоконтрол с оглед спиране на популяризирането сред деца на храни с високо съдържание на мазнини, захари сол, но настоятелно призовава Комисията да излезе със законодателни предложения, в случай че саморегулирането не доведе до промяна;

25. Изтъква, че нови форми на насочена към децата реклама, сред които са изпращане на съобщения по мобилни телефони, интернет игри и спонсориране на игрища, следва да не бъдат изключени от такива съображения;

26. Счита, че между Комисията и европейските медийни индустрии рано или късно трябва да бъде сключено "джентълменско споразумение", включващо изискване относно това детски продукти с различен медиен формат (телевизия, кино, интернет и видеоигри) да съдържат информация за здраве и отмора, целяща да насочи вниманието на младите хора в Европа към важността на практикуването на спорт и консумирането на плодове и зеленчуци с оглед запазване на доброто здраве;

27. Признава ролята на Европейската агенция за безопасност на храните като източник на съвети и препоръки относно режима на хранене;

28. Вярва, че медиите (телевизия, радио и интернет) сега повече от всякога представляват важно средство за обучение относно здравословното хранене, както и средство, което следва да предлага практически съвети на потребителите, за да им позволи да установят правилния баланс между дневния прием на калории и разхода на енергия, и като краен резултат — да им даде право на избор;

29. Счита, че Регламент (ЕО) № 1924/2006 на Европейския парламент и на Съвета от 20 декември 2006 г. относно данни за хранителните и здравни стойности на храни [3] дава ясен сигнал и най-сетне ще даде на потребителите откровена, надеждна и последователна информация за хранителните характеристики на хранителни продукти, по-специално на тези, които съдържат големи количества захар, сол и определени мазнини; отбелязва, че прилагането на този регламент следва да се осъществява по начин, който все пак насърчава компаниите за храни и напитки да обновяват и подобряват продуктите си; поради това счита, че в контекста на този регламент установяването на профили на хранителните съставки от страна на Европейската агенция за безопасност на храните трябва да придобие първостепенно значение, като при това се вземат предвид последните налични данни, и трябва да се осъществи в тясно сътрудничество с неправителствени потребителски организации и оператори на хранителни продукти, включително търговци на дребно;

30. Отбелязва нарастваща обществена и научна загриженост относно въздействието на изкуствени трансмазнини върху човешкото здраве и отбелязва конкретни действия от определени национални (Канада, Дания) и регионални (град Ню Йорк) органи за отстраняване на трансмазнините от човешката хранителна диета; призовава за действия на ЕС за намаляване на приема на трансмазнини;

31. Счита, че е необходимо Директива 90/496/EИО на Съвета от 24 септември 1990 г. относно етикетирането за питателност на храните [4] да бъде преразгледана незабавно, така че да включи, като минимум, изискване за обозначаване на наличието и количеството на хранителни вещества и на характера на мазнините, като се следват целите за опростяване и хармонизиране на европейското законодателство и препоръките, направени от представителите на промишлените отрасли и потребителските асоциации;

32. Проявява силен интерес към системите за указване, касаещи храни, и въведени в няколко държави- членки от компании за храни, търговци на дребно или държавни органи с цел опростяване на информацията относно питателността; признава ценността на такива системи, както и на логота за здравословен избор, когато се приемат добре от потребителите и са лесни за употреба; припомня, че научните изследвания потвърждават, че схеми, които показват нивата на питателност посредством символен елемент, помагат най- много на потребителите при избора на по-здравословни възможности; призовава Комисията да се възползва от този опит и научните изследвания, за да развие и въведе в рамките на целия ЕС схема за етикетиране за питателност на храните върху предната част на опаковката, и изтъква, че едно последователно послание към потребителите изисква определена степен на хармонизация в тази област и че подобни послания трябва да са научно обосновани;

Включване на храненето и физическата дейност в други политики на Общността

33. Вярва, че преформулирането на продуктите е силно средство за намаляване на приема на мазнини, захар и сол в нашата диета и приветства мерките, предприети от някои производители и търговци на дребно в тази насока; отбелязва, че до този момент само 5 % от всички доброволно поети в рамките на Платформата ангажименти са свързани с развитието на продукти; призовава Комисията, държавите-членки, производителите, търговците на дребно и доставчиците на храни да засилят усилията за гарантиране, че производители, търговци на дребно и доставчици намаляват съдържанието на мазнини, захари сол в храните; призовава производителите да използват преформулирането на продукти не просто за да лансират нови, понякога по-скъпи марки, а за да отдадат приоритет на намаляването на мазнините, захарта и солта в съществуващи всекидневно използвани марки;

34. Подчертава колко е важно да се даде възможност на всеки да прави избор въз основа на информираност относно продуктите, които консумира, и количеството на физическите упражнения, които прави;

35. Счита, че популяризирането на здравословния начин на хранене и физическата активност трябва да бъде политически приоритет не само за Генерална дирекция "Здравеопазване и защита на потребителите", но също и за генералните дирекции на Комисията, отговарящи за земеделието, транспорта, заетостта, научните изследвания, образованието и спорта, които прилагат политики на Общността или програми с въздействие върху хранителното здраве; изисква от Комисията да проведе оценки на въздействието на предложения за свързани с тази област политики, с цел определяне на въздействието им върху общественото здраве и хранителни цели — в частност ОСП;

36. Приветства факта, че настоящата програма на Общността за действие в областта на общественото здраве (2003—2008) осигурява финансиране за редица проекти, свързани със затлъстяването, и счита, че трябва да има достъп до дългосрочно финансиране и че във втората програма (2007—2013) трябва да се постави акцент върху популяризирането на здравословен начин на живот сред децата, младите хора и хората с увреждания;

37. Подчертава, че информационните кампании не са най-доброто средство за достигане до социално- икономически групи в неравностойно положение; счита, че е необходимо действията да се адаптират към местните потребности и да имат за основа самите общности, и че е необходимо да се установят преки контакти и да се осъществява тясно сътрудничество между местните училища, детските градини, всички общо-практикуващи лекари, педиатри и местни здравни служби; изтъква, че оценяването на такива дейности е изключително важно за постигането на разбиране дали те оказват желаното въздействие;

38. Призовава структурните фондове да се използват за региони, които са в неравностойно социално-икономическо положение, като се инвестира в инфраструктура, която улеснява физическата дейност и безопасния транспорт (като алеи за велосипедисти) и насърчава игрите навън, при безопасна заобикаляща среда; същевременно, насърчава държавите-членки да инвестират в такива цели;

39. Призовава Комисията (в партньорство със съответните министерства в държавите-членки или регионите) да допринесе за програми "спорт в училище" в заведения за провеждане на експерименти и изследвания;

40. Насърчава Комисията да направи оценка на степента, до която недохранването и липсата на подвижност са проблем сред по-възрастните и да помисли върху това какви по-нататъшни мерки е необходимо да се предприемат с цел оказване на помощ на тази важна, но понякога пренебрегвана в това отношение група в рамките на общността;

41. Призовава държавите-членки и работодателите да стимулират служителите си за участие в дейности за поддържане на добра физическа форма, особено жени, заети с монотонна работа, която може да доведе до хронични заболявания;

42. Отчита ролята на работодателите за насърчаване на здравословен начин на живот сред техните служители; изтъква, че здравето и, следователно, продуктивността на работната сила следва да бъдат част от стратегията на организациите за корпоративна социална отговорност; очаква наскоро създадения Европейски алианс за Корпоративна Социална Отговорност да насърчи обмена на добри практики в тази сфера;

43. Приветства призива, отправен от научната общност по време на 10-ия международен конгрес по проблемите на затлъстяването, за засилване на научните изследвания с оглед постигане на по-добро разбиране относно начина, по който генетичните фактори и начинът на живот взаимодействат и предизвикват болести;

44. Приветства, в тази връзка, финансирането от Общността, осигурено за девет проекта, включени в тематичния приоритет "Качество и безопасност на храните" в рамките на Шестата рамкова програма за научни изследвания и технологично развитие — проекти, които търсят нови начини на противодействие на затлъстяването чрез съсредоточаване върху (например) специфична възрастова група или чрез изучаване на взаимодействието между генетични и поведенчески фактори и състояние на насищане;

45. Призовава, във връзка със Седмата рамкова програма за научни изследвания и технологично развитие, за това действията срещу затлъстяването да продължат не само да жънат ползите от транснационалното сътрудничество между научни изследователи в областта на начина на хранене, земеделието и биотехнологиите, но също и да бъдат считани за изследователска тема от общ интерес за редица дисциплини;

46. Подчертава важността на наличието на сравним набор от показатели относно здравния статус (включително данни относно приема на храни, физическите занимания и затлъстяването), особено по възрастова група и социално-икономическа класа;

47. Изразява голяма загриженост от намалялата консумация на плодове и зеленчуци в Европа, която основно засяга европейски домакинства с ниски доходи поради факта, че такива продукти са скъпи и се предоставя твърде малко информация относно истинското им значение за режима на хранене;

48. Призовава Комисията да предложи политическа и регулаторна рамка, която поставя на разположение най-добрите източници на хранителни вещества и други полезни хранителни съставки и дава на европейските потребители избор относно начина, по който да постигнат и поддържат оптималния прием на хранителни вещества, съответстващ в най-голяма степен на техния индивидуален начин на живот и здраве;

49. Изразява загриженост относно доклади, гласящи че хранителното съдържание на произвеждани в Европа плодове и зеленчуци е намаляло през последните десетилетия и призовава Комисията и Съвета да предприемат необходимите мерки в прегледа на ОСП за 2008 г., за да отчетат питателността на храните като важен критерий и да насърчат производството на качествени храни и стимулите за здравословно хранене в рамките на политиките за развитие на селските райони;

50. Призовава за по-голямо съгласуване на ОСП и здравните политики, подети от Европейския съюз, и призовава Комисията да се увери напълно, че субсидии от ЕС, отпуснати на определени промишлени отрасли, в никакъв случай не се използват за финансиране на рекламни кампании, които представят висококалорични продукти в благоприятна светлина;

51. Счита за необходима реформа на общата организация на пазарите на плодове и зеленчуци, една от целите на която би било съживяването на потреблението на този вид изключително питателни хранителни продукти; убеден е, освен това, че една политика на стимулиране (включваща намаляване на цените, по- ниски данъци и други видове субсидии) е за предпочитане пред система, основана върху повишаване на данъците върху висококалоричните продукти ("fat tax"), което в края на краищата би представлявало тежест в частност за разполагащите с най-малко средства европейски домакинства;

*

* *

52. Приканва СЗО да представи пред Европейския парламент настоящите си възгледи по въпросите на затлъстяването;

53. Възлага на своя председател да предаде настоящата резолюция на Съвета и Комисията, на националните парламенти и правителствата на държавите-членки и страните кандидатки, както и на СЗО.

[1] ОВ С 20, 23.1.2001 г., стр. 1.

[2] Директива 89/552/ЕИО на Съвета (ОВ L 298, 17.10.1989 г., стр. 23). Директива, изменена с Директива 97/36/ЕО на Европейския парламент и на Съвета (ОВ L 202, 30.7.1997 г., стр. 60).

[3] ОВ L 404, 30.12.2006 г., стр. 9. Коригирана в ОВ L 12, 18.1.2007 г., стр. 3.

[4] OВ L 276, 6.10.1990 г., стр. 40. Директива, последно изменена с Директива 2003/120/EО на Комисията (OВ L 333, 20.12.2003 г., стр. 51).

--------------------------------------------------